b'\n_START_ARTICLE_\nJ.P. Schmidt jun.\n_START_PARAGRAPH_\nJ.P. Schmidt jun. A/S var en dansk cigar- og tobaksfabrik, der var blandt Danmarks \xc3\xa6ldste._NEWLINE_K\xc3\xb8bmand Hans Petersen Schmidt fik den 31. juli 1778 privilegium p\xc3\xa5 at drive tobaksfabrik i Flensborg. Oprindeligt blev der produceret snus, skr\xc3\xa5 og tobak og nogle \xc3\xa5r senere ogs\xc3\xa5 cigarer. Den fortsattes af s\xc3\xb8nnen, kancellir\xc3\xa5d Jacob Petersen Schmidt, efter hvem firmaet antog navnet J.P. Schmidt jun. I april 1865 anlagdes p\xc3\xa5 grund af tabet af Flensborg i den 2. Slesvigske Krig, hvilket flyttede toldgr\xc3\xa6nsen, en filial i Fredericia. Denne blev snart hovedforretningen og blev ledet af Harald Schmidt, J.P. Schmidt jun.s broders\xc3\xb8n._NEWLINE_I 1899 blev virksomheden omdannet til et aktieselskab med aktiekapital p\xc3\xa5 200.000 kr. (vedt\xc3\xa6gter af 28. december 1898) med vicekonsul Johan Korch (1870-1933) som direkt\xc3\xb8r, mens sagf\xc3\xb8rer Bonnesen blev bestyrelsesformand. I 1928 udsendte firmaet en mindeplatte p\xc3\xa5 Den kongelige Porcelainsfabrik designet af Oluf Jensen._NEWLINE_Firmaet fortsatte i Korch-familiens eje, og i 1934 overtog konsul Poul Korch (1902-1979) posten som adm. direkt\xc3\xb8r og formand i bestyrelsen._NEWLINE_Da fabrikken den 31. juli 1978 fejrede sit 200 \xc3\xa5rs jubileum med en fest i Errits\xc3\xb8hallen, var nedturen for cigarindustrien allerede godt i gang. Derfor valgte ejerne (siden 1970), br\xc3\xb8drene Ole J. (f\xc3\xb8dt 1932) og konsul Erling H.C. Korch (f\xc3\xb8dt 1934), at tage imod et gunstigt k\xc3\xb8bstilbud fra Skandinavisk Tobakskompagni, og 27. august 1982 rulledes den sidste cigar. Fabrikkens f\xc3\xb8rende m\xc3\xa6rker blev dog videref\xc3\xb8rt af Skandinavisk Tobakskompagni i nogle \xc3\xa5r, men blev ikke l\xc3\xa6ngere fremstillet i Fredericia. Der var 230 arbejdere besk\xc3\xa6ftiget op til lukningen, og senere p\xc3\xa5 \xc3\xa5ret lukkede fabrikken for bestandig. Bygningerne ved Landsoldaten i klassicistisk stil blev overtaget af Fredericia Kommune og ombygget til plejehjem og \xc3\xa6ldreboliger._NEWLINE_Lille Aroma, Manne og Manne Corona var nogle af fabrikkens kendteste m\xc3\xa6rker._NEWLINE_Fabrikken havde adresse Kirkestr\xc3\xa6de 1-3 i Fredericia._NEWLINE_Adressen er for nuv\xc3\xa6rende, 2015, Ved Landsoldaten 1-3 i Fredericia under navnet I.P. Schmids G\xc3\xa5rd._NEWLINE_Den senere statsminister Thorvald Stauning arbejdede p\xc3\xa5 fabrikken i \xc3\xa5rene 1891-93.'